# Tòfol Sastre Bibiloni

Tòfol Sastre Bibiloni (Muro, 31 de gener de 1963) és un pintor i escultor mallorquí, la carrera del qual s'emmarca en l'àmbit de l'art contemporani, fusionant l'essència de la natura i la percepció humana des d'una visió avantguardista. Les seves obres formen part d'importants col·leccions i museus, com ara la Col·lecció Testimoni de la Caixa i Col·lecció Banc d'Espanya, el Museu d'Art Contemporani de Mallorca a Sa Pobla, la Caja Rural de Madrid, el fons d'art contemporani del Govern balear i la Col·lecció Robert Motherwell als Estats Units. Juntament amb Miquel Barceló i María Carbonero, és un dels artistes locals balears destacats en el panorama internacional.

## Biografia

Va començar a pintar el 1981, i des de llavors ha experimentat amb diversos estils i tècniques, des del blanc i negre fins a una paleta més colorida, inspirada en la naturalesa, oferint una combinació de figurativisme i abstracció. El seu procés creatiu és visceral i purament intuïtiu, sense esbossos ni dibuixos previs, endinsant-se directament en el llenç en blanc i deixant que les emocions i la passió guiïn el seu treball artístic.
El 2008, va participar en la primera edició de l'exposició BotArt a Mallorca, així com Crespí i Alemany, Jim Bird, Ñaco Fabré i Mercedes Laguens, entre d'altres. El 2012 va presentar a la galeria Via2 d'Eivissa l'exposició Pareidòlies, amb pintures de mig i gran format i una escultura representant un cap en bronze. El 2017 va fer una intervenció artística a la plaça de bous de Muro, coneguda com la Monumental. Inspirat en un mandala, va convertir la plaça en un coliseu pictòric amb una imatge efímera i en moviment. El seu objectiu era crear un espai ideal per al correfoc dels dimonis durant les festes de Sant Joan. Aquesta obra va ser la quarta incursió de l'artista a la plaça, i va comptar amb la col·laboració dels Dimonions de sa Pedrera. El 2021, el centre de creació EiMa de Maria de la Salut va acollir-lo com a artista resident, acompanyat de la ballarina Úrsula Urgelés per a un projecte de fusió entre el moviment i el fang.
Una altra exposició destacada va ser El temps pinta (2023), a la capella del Centre Cultural La Misericòrdia. La mostra va incloure sis peces de gran format, que van revelar una evolució en el seu estil. També ha col·laborat com a il·lustrador dels poemaris Interiors invertebrats d'Antoni Gost i Cremen les paraules de Lluís Maicas.

## Referències

* 1 2 Palma, MIGUEL VICENS. «Tòfol Sastre: "Mis obras nacen de un golpe de furia"» (en castellà). Diario de Mallorca, 16-03-2006. [Consulta: 24 juliol 2023].
* 1 2 3 «Pintura para evocar» (en castellà). Periódico de Ibiza, 07-05-2012. [Consulta: 24 juliol 2023].
* 1 2 3 Press, Europa. «La Capella de la Misericordia (Mallorca) inaugura una retrospectiva de Tòfol Sastre», 15-03-2006. [Consulta: 24 juliol 2023].
* 1 2 «La caligrafía y el gesto» (en castellà). Diario de Ibiza, 08-05-2012. [Consulta: 24 juliol 2023].
* ↑ Auzias, Dominique; Labourdette, Jean-Paul. Baléares - Ibiza, Minorque, Majorque, Formentera 2023 (en francès). Petit Futé. ISBN 9782305084428 [Consulta: 26 juliol 2023].
* ↑ «Artistas baleares participan en la exposición BotArt de Zurich inspirada en recipientes de vino» (en castellà). EuropaPress, 31-10-2011. [Consulta: 26 juliol 2023].
* ↑ M, M. «Desconstruint la plaça de toros de Muro». Ara Balears, 17-06-2017. [Consulta: 24 juliol 2023].
* ↑ «Los centros de creación seleccionan 19 residencias de las 90 propuestas recibidas». Teatre Principal, 22-01-2021. [Consulta: 26 juliol 2023].
* ↑ Alemany Sureda, Xesc. «Antoni Gost». Poeteca. Fundació Mallorca Literària. [Consulta: 26 juliol 2023].
* ↑ «Tòfol Sastre» (en castellà). Diario de Ibiza, 28-05-2012. [Consulta: 26 juliol 2023].